b'\n_START_ARTICLE_\nRea (luna)\n_START_SECTION_\nOdkritje in imenovanje\n_START_PARAGRAPH_\nLuno Reo je odkril leta 1672 Giovanni Domenico Cassini. Ime ji je dal John Herschel (sin Wiliama Herschela, ki je odkril Saturnovi luni Mimas in Enkelad ). Luno Reo je imenoval po Titanidi Rei (h\xc4\x8derka Urana in Gaje) iz gr\xc5\xa1ke mitologije._NEWLINE__NEWLINE_Cassini je imenoval vse \xc5\xa1tiri Saturnove lune, ki jih je odkril v letih od 1671 do 1684 (Japet, Rea, Tetis in Diona) v \xc4\x8dast Ludvika XIV. z imenom Sidera Lodoicea (Ludvikove zvezde).\n_START_SECTION_\nLastnosti\n_START_PARAGRAPH_\nLuna Rea ima povpre\xc4\x8den polmer okoli 764 km. Njena gostota je okoli 1,233 kg/m\xc2\xb3. Tako nizka gostota pomeni, da jo sestavlja 75% vodnega ledu (gostota 1,000 kg/m\xc2\xb3) in 25\xc2\xa0% kamnin (gostota 3,250 kg/m\xc2\xb3). Temperatura na oson\xc4\x8deni strani je -174 \xc2\xb0C, na strani, ki je v senci pa med -200 in -220 \xc2\xb0C. Luna se okoli svoje osi zavrti v malo ve\xc4\x8d kot 108 urah, pri tem pa ka\xc5\xbee proti Saturnu vedno isto stran (podobno kot Luna proti Zemlji)\n_START_SECTION_\nPovr\xc5\xa1ina\n_START_PARAGRAPH_\nV primerjavi z lunama Tetis in Enkelad je povr\xc5\xa1ina Ree precej temnej\xc5\xa1a. Ka\xc5\xbee podobno spremenljivo povr\xc5\xa1ino kot luna Diona, kar ka\xc5\xbee na to, da sta obe luni v pribli\xc5\xbeno isti fazi razvoja. Na povr\xc5\xa1ini je vidnih veliko kraterjev. Povr\xc5\xa1ino lahko na osnovi velikosti kraterjev razdelimo na geolo\xc5\xa1ko dve razli\xc4\x8dni podro\xc4\x8dji. Prvo podro\xc4\x8dje vsebuje kraterje, ki so ve\xc4\x8dji od 40 km v premeru, drugo podro\xc4\x8dje (ob ekvatorju in na polih) pa tako velikih kraterjev nima._NEWLINE_Prednja polobla (v smeri gibanja) je polna kraterjev in enakomerno svetla. Podobno kot na Kalistu so kraterji plitvi. Na zadnji polobli so vidni svetli predeli na temnej\xc5\xa1i podlagi in malo kraterjev. Svetli predeli so verjetno nastali zaradi kriovulkanizma v zgodnjih obdobjih razvoja lune, ko je bila njena notranjost \xc5\xa1e teko\xc4\x8da. Opazovanja lune Dione (ki ima \xc5\xa1e temnej\xc5\xa1o zadnjo stran in svetle lise) so potrdila, da so svetle lise v resnici iz ledu. Podobno je verjetno tudi na Rei.'